[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.12.2008

KOM(2008) 858 endelig

Forslag til

RÅDETS AFGØRELSE

om undertegnelse og midlertidig anvendelse af den foreløbige partnerskabsaftale mellem Det Europæiske Fællesskab og Stillehavslandene

(forelagt af Kommissionen)

BEGRUNDELSE

Vedlagte forslag udgør det retlige instrument for undertegnelsen og den midlertidige anvendelse af den foreløbige partnerskabsaftale mellem Det Europæiske Fællesskab og AVS-staterne i Stillehavet:

Forslag til Rådets afgørelse om undertegnelse og midlertidig anvendelse af den foreløbige partnerskabsaftale.

Som det fremgår af meddelelsen til Rådet og Europa-Parlamentet af 23. oktober 2007, blev den foreløbige partnerskabsaftale forhandlet på plads for ikke at afbryde handelen med Fællesskabet ved udløbet den 31. december 2007 af den handelsordning, der er fastsat i bilag V til Cotonouaftalen, og af WTO-undtagelsen (waiver) for denne handelsordning. Forhandlingerne med Republikken Fijiøerne og Papua Ny Guinea om den foreløbige partnerskabsaftale blev afsluttet den 23. november 2007.

Som et resultat blev de undertegnende Stillehavslande (Fijiøerne og Papua Ny Guinea) føjet til listen over lande i bilag I til forordningen om ØPA-markedsadgang[1], der blev vedtaget af Rådet den 20. december 2007. Disse lande har fra den 1. januar 2008 været omfattet af det tilbud om adgang til fællesskabsmarkedet, der blev fremsat inden for rammerne af ØPA'er. Landene bliver permanent opført på denne liste, når alle parter har ratificeret den foreløbige partnerskabsaftale. Den harmoniserede handelsordning, der således opnås med EU, giver forbedret markedsadgang for de undertegnende Stillehavslande.

Den foreløbige partnerskabsaftale er en ramme for en ØPA og omfatter alle de foranstaltninger, der er nødvendige for at etablere et frihandelsområde, som er foreneligt med bestemmelserne i artikel XXIV i GATT 1994[2], herunder bestemmelser om told og handelslettelser, tekniske handelshindringer, sundheds- og plantesundhedsforanstaltninger samt tvistbilæggelse.

Bestemmelserne om udviklingssamarbejde og de institutionelle bestemmelser er meget begrænsede, idet den foreløbige økonomiske partnerskabsaftale hovedsagelig fokuserer på ren varehandel. Aftalen indeholder en rendezvous-klausul med henblik på at fortsætte forhandlingerne om den endelige ØPA, der også skal omfatte andre områder, f.eks. udviklingssamarbejde, tjenesteydelser, fiskeri, landbrug og handelsrelaterede bestemmelser.

Forhandlingerne om en endelig ØPA fortsætter i overensstemmelse med forhandlingsdirektiverne for ØPA'er med AVS-stater, der blev vedtaget af Rådet den 12. juni 2002.

Den foreløbige partnerskabsaftale indeholder en bestemmelse om, at aftalen anvendes midlertidigt, indtil den træder i kraft. Kommissionen finder resultaterne af forhandlingerne tilfredsstillende og i overensstemmelse med Rådets forhandlingsdirektiver, og den anmoder Rådet om:

- at give bemyndigelse til undertegnelse på Det Europæiske Fællesskabs vegne af den foreløbige partnerskabsaftale

- at godkende den midlertidige anvendelse af den foreløbige partnerskabsaftale.

Forslag til

RÅDETS AFGØRELSE

om undertegnelse og midlertidig anvendelse af den foreløbige partnerskabsaftale mellem Det Europæiske Fællesskab og Stillehavslandene

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133, sammenholdt med artikel 300, stk. 2, første afsnit, første punktum,

under henvisning til forslag fra Kommissionen[3], og

ud fra følgende betragtninger:

(1) Den 12. juni 2002 bemyndigede Rådet Kommissionen til at indlede forhandlinger om økonomiske partnerskabsaftaler med AVS-stater.

(2) Forhandlingerne med Papua Ny Guinea og Republikken Fijiøerne om en foreløbig partnerskabsaftale, ved hvilken der fastlægges en ramme for en økonomisk partnerskabsaftale (i det følgende benævnt "den foreløbige ØPA"), blev afsluttet den 23. november 2007.

(3) I henhold til den foreløbige ØPA's artikel 76, stk. 3, finder aftalen midlertidig anvendelse, indtil den træder i kraft.

(4) Den foreløbige ØPA bør undertegnes på Fællesskabets vegne og finde anvendelse på midlertidig basis med forbehold af senere indgåelse -

TRUFFET FØLGENDE AFGØRELSE:

Artikel 1

Undertegnelsen af den foreløbige partnerskabsaftale mellem Stillehavslandene og Det Europæiske Fællesskab godkendes herved på Fællesskabets vegne med forbehold af Rådets afgørelse om indgåelse af nævnte foreløbige ØPA.

Teksten til den foreløbige ØPA er knyttet som bilag til denne afgørelse.

Artikel 2

Rådets formand bemyndiges hermed til at udpege den eller de personer, der skal have beføjelse til på Det Europæiske Fællesskabs vegne at undertegne den foreløbige ØPA, med forbehold af dens indgåelse.

Artikel 3

Den foreløbige ØPA finder som fastsat i aftalens artikel 76, stk. 3, anvendelse på midlertidig basis, indtil procedurerne for den endelige indgåelse er afsluttet. Kommissionen offentliggør en meddelelse med oplysninger om datoen for midlertidig anvendelse.

Udfærdiget i Bruxelles, den […].

På Rådets vegne

[…]

Formand

FINANSIERINGSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE

RÅDETS AFGØRELSE om undertegnelse og midlertidig anvendelse af den foreløbige partnerskabsaftale mellem Det Europæiske Fællesskab og Stillehavslandene

2. BUDGETPOSTER

Kapitel og artikel: 12/120

Budgetteret beløb for det pågældende år: 16 431 900 000 (budget 2008)

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

4. FORHOLDSREGLER MOD SVIG

For at beskytte Fællesskabets finansielle interesser mod svig og andre uregelmæssigheder bemyndiges Kommissionen i overensstemmelse med artikel 17 i den foreløbige partnerskabsaftale mellem Stillehavslandene og Det Europæiske Fællesskab til at foretage kontrol og undersøgelser på stedet. Om nødvendigt gennemfører Det Europæiske Kontor for Bekæmpelse af Svig (OLAF) undersøgelser i overensstemmelse med Europa-Parlamentets og Rådets forordning (EF) nr. 1073/1999. Kommissionen foretager regelmæssigt dokumentbaserede undersøgelser og undersøgelser på stedet.

5. ANDRE BEMÆRKNINGER

Al resterende told på produkter med oprindelse i de AVS-regioner eller -stater, som har afsluttet forhandlinger om økonomiske partnerskabsaftaler eller aftaler indeholdende WTO-forenelige handelsordninger, blev afskaffet ved vedtagelsen af Rådets forordning (EF) nr. 1528/2007. Forslaget har derfor ikke nogen yderligere finansielle virkninger.

[1] Rådets forordning (EF) nr. 1528/2007.

[2] Den almindelige overenskomst om told og udenrigshandel (1994).

[3] EUT C […] af […], s. […].